Politiet efterlyser en mand mellem 15 og 25 år efter
knivdrabet på 85-årige Gerda Møller, der blev fundet død i sin lejlighed i Aalborg søndag.

Politiet vender sig nu mod offentligheden i håb om hjælp til opklaring af blodigt knivdrab på Kastetvej i Aalborg, hvor 85-årige Gerda Møller blev overfaldet, mens hun stod og lavede mad. En ung mand, hvid i huden med mørkt hår og brune øjne, brød nemlig lørdag eftermiddag ind hos afdøde Gerda Møllers veninde i en lejlighed i samme beskyttede boligkompleks, men forsvandt, da han fik øjenkontakt med den ældre beboer i hendes soveværelse. - Vi ved ikke, om han har noget med drabet at gøre, men det er påfaldende, at han har rendt rundt i området omkring drabstidspunktet, og derfor vil vi gerne i kontakt med ham, siger vicepolitiinspektør Frank Olsen ved Aalborg Politi. Forud for drabet gik Gerda Møller og veninden en tur i nærområdet, og blandt politiets teorier er, at gerningsmanden har fulgt efter de to kvinder hjem. Derfor opfordrer politiet alle, der kan bidrage med oplysninger til at henvende sig på telefonnummer 96 30 14 48. /ritzau/